**Ordensreglement for Øyer ungdomsskole**

**INNLEDNING**

**§ 1 Hjemmel**

Ordensreglementet er utarbeidet med hjemmel i opplæringsloven § 9A-10.

**§ 2 Formål**

Ordensreglementet skal ivareta rettighetene og pliktene til den enkelte elev.

Reglementet skal bidra til å skape trygge rammer i læringsmiljøet og inngår som et viktig

element i utviklingen av sosiale ferdigheter og bygging av positive relasjoner mellom elevene

og mellom elevene og lærerne.

**§ 3 Virkeområde**

I tillegg til felles ordensreglement har samarbeidsutvalget ved den enkelte skole myndighet

til å utarbeide egne ordensregler tilpasset lokale forhold.

Ordensreglementet inneholder:

* regler for oppførsel
* regler for tiltak ved brudd på ordensreglementet
* regler for fremgangsmåten når brudd på ordensreglementet skal behandles

Skolen har ansvar for elevene på skolens område, dvs. alle undervisningslokaler, fellesrom,

utearealer og når skolen har undervisning på andre steder enn skolens område. Dette

innebærer at ordensreglementet gjelder når skolen har ansvar for eleven.

Ordensreglementet skal også gjelde på skolevei. Eventuelle tiltak forutsetter at skolen gjøres

kjent med brudd på reglementet.

**REGLER OG SANKSJONER**

**§ 4 Generell orden og oppførsel**

Øyer ungdomsskole skal gi elevene de beste muligheter for læring og utvikling. Det er derfor

viktig å skape et godt arbeidsmiljø for elever og ansatte. Alle skal følge vanlige regler i

samfunnet, herunder alminnelig folkeskikk.

Regler for orden og oppførsel:

* vis hensyn og respekt for andre
* hold arbeidsro i timene
* møt presis til timer og avtaler
* ha med bøker og nødvendig utstyr til timene
* bruk av mobil på skolens område er forbudt (gjelder også turer) og den skal ligge avslått i sekken
* totalforbud mot å ta bilder av andre og eventuelt bruke/publisere disse
* gjør skolearbeidet til avtalt tid
* hold skolens område rent og ryddig
* ikke forlate skolens område i skoletiden uten etter avtale med en voksen
* ta godt vare på alt som tilhører skolen, ute og inne
* grov språkbruk og krenkende atferd fysisk, verbalt eller digitalt (mobbing, diskriminering og vold) er forbudt
* rasistiske utsagn og handlinger er forbudt
* trakassering på grunn av religion, livssyn eller seksuell orientering er forbudt
* bruk og besittelse av rusmidler, som for eksempel alkohol, narkotika, tobakk og snus, er forbudt
* brus, energidrikk og godteri er forbudt
* besittelse av farlige gjenstander er forbudt

Ordensreglementet gjelder også på turer og ekskursjoner.

**§ 5 Tiltak ved brudd på ordensreglene – sanksjoner**

Elevene og de foresatte må på forhånd være kjent med konsekvensene ved regelbrudd.

Alle sanksjoner skal være slik at elevene kan forstå hvilke regler som er brutt og hvorfor

skolen må reagere.

Øyer ungdomsskole vil normalt kunne benytte følgende sanksjoner:

* pålegg om oppgaver med å rette opp skader påført skolens eiendom eller eiendeler (rydde søppel, fjerne tagging, o.l.)
* ved påført skade gjelder alminnelige erstatningsrettslige regler
* muntlig eller skriftlig advarsel fra lærer
* muntlig eller skriftlig advarsel fra rektor
* bortvisning fra undervisning:
	+ Elevene kan bortvises inntil 3 dager. Rektor fatter vedtak etter å ha rådført seg med lærerne til eleven, ifølge Opplæringsloven § 9A-11. Foresatte skal varsles om bortvisningen
* beslag av ulovlige gjenstander
* misbruk av mobiltelefoner eller annet elektronisk utstyr vil føre til inndragning av utstyret for resten av dagen
* straffbare forhold som skjer på skolens område, meldes til politiet av rektor
* nedsatt karakter i orden og oppførsel

Sanksjonene skal stå i rimelig forhold til bruddet på ordensreglementet.

Elevenes alder og forutsetninger for å forstå egne handlinger skal tas i betraktning når sanksjoner vurderes.

Kollektiv avstraffelse kan ikke benyttes for handlinger utøvd av enkelte medlemmer av

gruppen.

**SAKSBEHANDLING**

**§ 6 Generelt**

Skolen må påse at ordensreglementet er kjent for elever, foresatte og ansatte.

Behandlingen av brudd på ordensreglementet følger reglene i opplæringsloven,

forvaltningsloven og de alminnelige retningslinjer for god forvaltningsskikk. Dette vil også

omfatte reglene om samarbeid med hjemmet i forskrift til opplæringsloven.

Foresatte har klagerett i de tilfeller sanksjoner medfører enkeltvedtak.